Nordjyllands Politi leder efter både gerningssted og gerningsmand, efter de lørdag klokken 17.39 fik en anmeldelse om voldtægt af en 22-årig kvinde under Aalborg Karneval. Ifølge kvindens forklaring mødte hun en mand i Kildeparken, og sammen tog de hen til et hotel, hvor manden skulle have voldtaget hende. Kvinden var beruset, og kan ikke huske hvilket hotel, det foregik på. - Vi arbejder med sagen, og er endnu ikke kommet nærmere noget konkret, siger Poul Falstergaard, der er vagtchef ved Nordjyllands Politi. Fredeligt karneval Udover anmeldelsen om voldtægt er karnevallet forløbet fredeligt, melder politiet. Der har været enkelte slagsmål, som hurtigt er blevet opløst. Derudover måtte beredskabet rykke ud til en anmeldelse om røg i en opgang i Holbergsgade. Røgen stammede dog fra optøningen af en frysepizza, og brandfolkene kunne hurtigt vende hjem igen. - Karnevalsnatten er forløbet stille og roligt. Faktisk har det været mere roligt end en almindelig lørdag nat, siger Poul Falstergaard. Ved karnevallet var der opstillet en fremskudt skadestue, og da den lukkede ved 20-tiden, havde 135 mennesker været forbi for at blive behandlet. 24 af dem blev bedt om selv at tage på skadestuen på Aalborg Universitetshospital, mens 10-15 personer blev kørt på skadestuen med ambulance. I alt deltog 80.000 gæster i karnevalsparaden gennem Aalborg, mens 50.000 kiggede på fra sidelinjen.

Opsummering:
Politiet efterforsker en anmeldelse om voldtægt ved Aalborg Karneval.